የሶማሌ ክልል ህዝብ የሀገሪቱን አንድነት ለማስጠበቅ ከፍተኛ ዋጋ ከፍሏል – ጠ/ሚ አብይ
የሶማሌ ክልል ህዝብ ኢትዮጵያ በገጠማት ችግር ብቻ ሳይሆን የሀገሪቱን አንድነት ለማስጠበቅ ከፍተኛ ዋጋ መክፈሉን ጠቅላይ ሚኒስትር ዶክተር አብይ አህመድ ተናገሩ።ጠቅላይ ሚኒስትሩ  ጅግጅጋ በመገኘት በሶማሌ ዴሞክራሲ ፓርቲ 10ኛ ጉባኤ የመዝጊያ ስነ ስርዓት ላይ ንግግር አድርገዋል።በዚህ ወቅት የሶማሌ ክልል ህዝብ ኢትዮጵያ በገጠማት ችግር ብቻ ሳይሆን የሀገሪቱን አንድነት ለማስጠበቅ ከፍተኛ ዋጋ የከፈለ መሆኑን ተናግረዋል።በንግግራቸው ወደ ስልጣን በመጡበት ወቅት በሶማሌና በኦሮሚያ ክልሎች መካከል ተፈጥሮ የነበረውን ችግር ለመፍታት ወደ ክልሉ ማቅናታቸውን አስታውሰዋል።በዚህም ከሀገር ሽማግሌዎች ጋር በመወያየት ተፈጥሮ የነበረው ችግር መፈታቱንም ነው በንግግራቸው ያነሱት።ከዚያን ጊዜ ወዲህ በተፈጠረው ሰላም በክልሉ አዲስ የሰላም አየር መንፈሱ ለሶማሌ ክልል እና ለሀገሪቱ ትልቅ የለውጥ ስኬት መሆኑን ጠቅሰው፥ የኦጋዴን ነፃ አውጭ ግንባር አባላት እና አመራሮች እንዲሁም በተለያዩ እስር ቤቶች የነበሩ ወገኖች በለውጡ ተጠቃሚ እንደሆኑም አውስተዋል።የሶማሌ ክልል ለመጀመሪያ ጊዜ በተሟላ ሁኔታ በምሁራን እንዲመራ መደረጉ መልካም ጅምር መሆኑን እና ፓርቲውም የሶማሌ ዴሞክራቲክ ፓርቲ /ሶዴፓ/ በማለት ስያሜውን መቀየሩ የሶማሌ ህዝብ ያለምንም ተቀፅላ ኢትዮጵያውያን መሆናቸውን ያረጋገጠ መሆኑን አስረድተዋል።የክልሉ አመራር እና ህዝብም በቀጣይ መስኖን ማስፋፋት፣ የስራ አጥነትን ችግርን መፍታት፣ ኮንትሮባንድን፣ የፖለቲካ እና የገንዘብ ሌቦችን መታገል እንዳለበትም አመላክተዋል፤ መንግስት ድጋፍ እንደሚያደርግ በመጥቀስ።የዛሬ አመት የክልሉ ሽማግሌዎች በሶማሊላንድ አስተዳደርና በሶማሊያ መንግስት መካከል መግባባት እንዲኖር እርሳቸው ባደረጉት ጥሪ መሠረት፥ ከሁለቱም መሪዎች ጋር ተገናኝተው አብረው ለመስራት መስማማታቸውን አስታውሰዋል።የሁለቱ ወገኖች መስማማት ለቀጠናው ዉህደት ትልቅ ሚና እንደሚጫወትም ጠቅላይ ሚኒስትሩ በንግግራቸው አንስተዋል።ጠቅላይ ሚኒስትሩ የሶማሌ ዲሞክራሲያዊ ፓርቲ በጅግጅጋ ሳይወሰን ወደ መሀል እንዲመጣ መታገል አለባችሁ ነው ያሉት፡፡ይህም ሀገር አቀፍ ፓርቲ ለመመስረት ለሚደረገው ጥረት ከፍተኛ አስተዋፅኦ ይኖረዋል በማለት ጠቅላይ ሚኒስትሩ ተናግረዋል፡፡አንድ ሀገራዊ ፓርቲ ያስፈልጋል ሲባል ቋንቋ፣ብሄር እና ማንነትን መጨፍለቅ አይደለም ያሉት ጠቅላይ ሚኒስትሩ በአንድነትና በጋራ ኢትዮጵያን ወደ ተሻለ ደረጃ ለማሸጋገር እንደሆነ ገልፀዋል፡፡ (ኤፍቢሲ)